ZEM & VEK

Časopis

Zloženie časopisu je pomerne stále a možno ho rozdeliť na dve časti: spravodajstvo a alternatíva. Časopis má dnes 132 strán z predchádzajúcich 128 a pôvodných 120. Spravodajstvo obsahuje sekcie: Dymové signály, Ekonomika, Udalosti a súvislosti, Orbis pictus, Téma mesiaca, Rendez-vous, Propaganda, Déjà vu, Bez Masky, Pavučina, Korešpondenti, Tribúna. Alternatíva obsahuje sekcie: Neznámi hrdinovia, Expedícia archa, Alternative vita, Nájomní vrahovia, Herbár, Jeden deň, Príbehy zeme, Múzy, Mandragora.

Web

Pôvodne web stránka slúžila iba ako podpora časopisu a e-shop, neskôr začala uverejňovať vlastné články, ktoré sa z dôvodu aktuálnosti a obmedzenosti miesta nenachádzajú v časopise.

Besedy

Besedy pribudli k Zem & Vek neskôr. Uskutočňujú sa prevažne v knižniciach v rôznych krajských a okresných mestách po celom Slovensku. Vystúpenia v Ateliéri Babylon v Bratislave prebiehajú raz mesačne. K projektu pribudli ako zatiaľ posledná súčasť.

Redakcia

Z redakcie postupne odišli viacerí jej členovia. Ivan Galanský, Ján Gašo, Radoslav Chrzán, Anton Smataník, Ľubomír Huďo, Milan Pullman, atď. Zo záznamov relácií v Slobodnom vysielači je možné zistiť primárny dôvod, prečo tak niektorí z nich spravili.

Kritika

Časopis spolu so šéfredaktorom bol opakovane kritizovaný za šírenie konšpiračných teórií, faktografické zavádzanie, nekorektné narábanie so zdrojmi ale aj podprahové nabádanie k nenávisti voči menšinám. Ide napríklad o kritiku z prostredia týždenníka .týždeň, portálov Aktuality.sk, jeToTak.sk, či denníka SME.
Záznam zo stretnutia predstaviteľov časopisu na ruskom veľvyslanectve 26. mája 2014 rozšíril podozrenia ohľadom nezávislosti, relevantnosti deklarovaného spôsobu financovania a možného šírenia ruskej propagandy.
V júni 2017 bolo zverejnené začatie trestného stíhania pre prečin hanobenia národa, rasy a presvedčenia v súbehu s prečinom podnecovania národnostnej, rasovej a etnickej nenávisti pre formulácie v článku „Klin židov medzi Slovanmi“, ktorý vyšiel v májovom čísle časopisu. Hovorkyňa špeciálnej prokuratúry uviedla, že „podľa prokurátora uvedené historické citáty doposiaľ nezistený páchateľ vystupujúci pod menom Tibor Eliot Rostás využil tak, že čitateľovi predkladá tvrdenia, že aj v súčasnosti sú pôvodom zlej spoločenskej situácie zásahy židovskej komunity, ktorá rozvracia súčasnú spoločnosť a uvedenými tvrdeniami vyvoláva nenávisť a potrebu zásahu voči židovskej komunite na Slovensku. Neznámy páchateľ vyššie popísaným konaním a zverejnením tohto článku v publikovanom kontexte v ňom uvedených vyjadrení verejne hanobí židovský národ, židovskú národnosť a židovské náboženstvo a podnecuje k nenávisti voči tomuto národu a národnosti“. 17. októbra 2019 podal prokurátor Úradu špeciálnej prokuratúry na šéfredaktora časopisu obžalobu za extrémistické trestné činy.
Počas prezidentských volieb 2019 použil Zem & Vek v niekoľkých článkoch fotografiu kandidátky Zuzany Čaputovej digitálne upravenú podľa antisemitských stereotypov - so zakriveným nosom a zväčšenými perami. Zem & Vek fotografiu stiahol a T. E. Rostas vo svojom stanovisku reagoval, že „Nikto z nás nepozná profil tváre pani Čaputovej, preto sa mohlo poľahky stať, že bola zverejnená takáto fotografia“.